Fjordbank Mors havde orienteret om de faktorer, der endte med at føre til bankens lukning.

Det skriver Nordjyske.dk. Da Fjordbank Mors forrige weekend gik konkurs, var der gået under et halvt år siden, at bankens aktionærer omkring årsskiftet havde indskudt 117 millioner kroner i frisk aktiekapital. Ligesom i Amagerbanken har dette kortvarige forløb givet anledning til kritiske spørgsmål til det prospekt, som blev udsendt af Fjordbank Mors forud for aktiesalget. Men hvis de læste prospektet, så blev aktionærerne faktisk orienteret om de risici, de løb som indskydere i banken, mener en ekspert. - Prospektet vil jeg kalde pænt og nydeligt med hensyn til at nævne de risikofaktorer, der endte med at blive aktuelle og betyde bankens lukning, siger bankekspert Lars Krull fra Aalborg Universitet til Nordjyske.dk. Han peger på, at risikoafsnittet i prospektet henleder læsernes opmærksomhed på Fjordbank Mors' eksponering mod landbrugsbranchen, fast ejendom og investeringskreditter. - Og det var jo netop en negativ udvikling på disse områder, der medførte de ekstra nedskrivninger i banken, siger Lars Krull. Det var Corporate Finance-firmaet ATRIUM Partners, der skrev under på prospektet forud for tilførslen af de 117 millioner kroner. - Jeg beklager dybt, at Fjordbank Mors er gået konkurs, og at aktionærerne har mistet deres værdier, men jeg står fuldt ud bag det prospekt, vi udarbejdede, som gav de korrekte og nødvendige oplysninger, siger partner og administrerende direktør Jan Davidsen fra ATRIUM Partners.